Enguany, ens hem proposat avançar en el nostre compromís social mitjançant un nou repte, la certificació de l'Institut Guttmann en Responsabilitat Social Corporativa, SR-10.
Una nova fita que ve a ratificar la nostra voluntat de continuar sent, a més d'una institució de coneixement i d'excel·lència en l'àmbit de la neurorrehabilitació, una organització responsable, amatent a les necessitats socials i compromesa amb les persones, el nostre país, el progrés social i el medi ambient.
El desenvolupament de la RSC a l'Institut Guttmann no ha estat el resultat d'una estratègia impulsada en paral·lel al que seria l'objecte de la pròpia institució ni d'una decisió de caràcter reputacional, sinó que ha estat la conseqüència d'un llarg procés d'aprofundiment en el seu compromís social de manera coherent amb els valors que han orientat i orienten la seva presa de decisions.
Un model d'implantació que ha estat lligat al creixement progressiu de l'organització i a la participació responsable del seu equip humà; que per a impulsar-lo no s'ha comptat amb cap estructura específica sinó que s'ha fet de manera integrada en les diferents polítiques que en els 53 anys d'història hem anat desenvolupant de manera coherent amb les noves sensibilitats i necessitats socials.
Una RSC que forma part de l'ADN de l'Institut Guttmann i del seu equip humà, com correspon a una entitat d'iniciativa social, sense ànim de lucre, aconfessional, impulsada des de la societat civil catalana per donar resposta a necessitats socials no cobertes pel sector públic, i que va fer que es constituís al 1962 sota la formula jurídica de Fundació privada i, per tant, emmarcada en l'anomenat sector de l'Economia Social.
Una iniciativa que tres anys després, al 1965, va donar lloc a la inauguració de l'hospital a Barcelona, primer de l'Estat espanyol dedicat a la rehabilitació integral de persones amb lesió medul·lar, i que des de 1967 està concertat amb la sanitat pública.
Una organització que des del seu origen persegueix un doble objectiu: Proporcionar la millor neurorrehabilitació integral especialitzada possible, i contribuir a la més efectiva equiparació d'oportunitats de les persones amb discapacitat.
Un compromís que ha vingut exercint tant en l'àmbit clínic-assistencial i científic com en el social, donant suport al moviment de les persones amb discapacitat en la lluita pel reconeixement dels seus drets.
Per això, al llarg de la seva història, hem procurat sempre innovar en la governança i la gestió mitjançant la incorporació de models de major autoexigència, efectivitat i transparència social, tot procurant orientar el camí d'altres entitats de la societat civil.
Així, l'Institut Guttmann que ret comptes anualment al Protectorat de Fundacions de la Generalitat de Catalunya, des de 1987 audita i fa públics els seus comptes anuals, i ja al 1989 va publicar per primera vegada la seva " Memòria-Balanç Social ".
Al 2001, vam impulsar la creació de l' Institut Universitari de Neurorrehabilitació adscrit a la UAB, per al desenvolupament de les seves activitats en els àmbits de la recerca científica, la innovació clínica i la docència especialitzada.
Al 2002, inauguràrem el nou Hospital a Badalona, fruit d'un reeixit exemple de Cooperació Público-Privada entre la Generalitat de Catalunya, la Fundación ONCE i el propi Institut Guttmann; circumstància que ens va permetre posar en funcionament la primera unitat de rehabilitació integral de dany cerebral adquirit (TCE i ICTUS) de l'Estat espanyol.
Especial menció mereix la constitució, al 2004, del " Consell Social i de Participació de l'Institut Guttmann " en el que són representades les principals associacions de persones amb discapacitat ateses a l'hospital, així com les administracions públiques i experts de la societat civil, alhora que el propi Comitè d'Empresa.
Un òrgan obert a la participació al que, a més de retre-li comptes de les actuacions desenvolupades, es sotmeten a la seva consideració les principals accions i projectes a desenvolupar.
Una iniciativa única encara avui al sector salut, i que al 2008 es va completar amb la integració del President/a i Vicepresident/a electes d'aquest Consell al Patronat de la Fundació, màxim òrgan de govern institucional, com a membres nats.
Al 2005, l'Institut Guttmann va establir el seu Codi Ètic, un dels primers del sector sanitari, on es fixa la conducta que tant l'entitat com el seu equip humà, han de mantenir en totes les seves actuacions i relacions amb tercers.
També aquell mateix any es va fer una important aposta per l'excel·lència mitjançant l'acreditació Joint Commission International que certifica la seguretat i qualitat dels procediments clínics d'acord amb els estàndards internacionals.
Al 2006, rep la certificació mediambiental ISO-14101, que renova anualment i que amplia al 2012 amb l' europea EMAS.
Al 2011, per fer front a la greu crisi econòmica, va signar-se un Pacte de Sostenibilitat amb tot el personal de la fundació per tal de garantir la viabilitat de l'organització, preservant les mateixes exigències de qualitat i el manteniment dels llocs de treball; retenint així el talent i la qualitat de l'organització.
Ja al 2015, es publica el primer informe de RSC, i s'obre un nou apartat a la pàgina web institucional sota el títol " Codi Ètic, transparència i bon govern ", i es formalitza l'adhesió de l'Institut Guttmann al Pacte Mundial i a l'Economia del Bé Comú.
Una evolució de la que tots els que formen part de l'Institut Guttmann ens podem sentir legítimament orgullosos i que per tal d'assegurar el seu desenvolupament en el futur, el Patronat de la Fundació, recentment ha aprovat la " Política institucional de Responsabilitat Social Corporativa de l'Institut Guttmann ".
Un document en el que s'integren tots els diferents compromisos i les línies estratègiques que configuren avui el conjunt de polítiques de la institució (de qualitat i seguretat, de desenvolupament professional i humà, de recerca i innovació, de compromís social, de transparència i bon govern, de Compliance, de medi ambient, de comunicació...).
Una política institucional de RSC que neix amb la voluntat de ser l'eix transversal a partir de la qual es prenguin les decisions per al millor impuls dels nostres objectius institucionals, i s'estructurin els diferents plans i programes per al seu més eficaç, eficient i efectiu desenvolupament; alhora que amb major informació i satisfacció dels nostres grups d'interès.
En definitiva, una política que vol ser integral, integradora, participativa, compromesa amb les persones i el medi ambient, i enfocada a la sostenibilitat; i que neix amb la voluntat d'assegurar que l'Institut Guttmann continuï sent en el futur una organització d'excel·lència, reputada, respectada i estimada per moltes persones.
Publicat al butlletí RScat 24 (27 de setembre de 2017)